தாளில் தகவல்கள் எழுதி பரிமாறப்பட்ட காலத்தில், வாசகங்களில் நெளிவு சுளிவு இருந்தது. மொழி செம்மையாக இருந்தது. தந்தி என்றால் மட்டும் வார்த்தைக்கு வார்த்தை காசு என்பதால் சிக்கனமாக எழுதினார்கள். இன்று அவசர உலகம். அனைத்திலும் விரைவு வசதி. மின்னஞ்சலும் இலவசம். ஆனாலும் அது சோம்பலோ, என்ன அவசரமோ தெரியவில்லை, சுருக்கி எழுதுகிறேன் பேர்வழி என்று வார்த்தைகளின் முதல் எழுத்துகளை மட்டும் கோத்து வாக்கியம் அமைத்து விடுகிறார்கள். எழுத்துக் கூட்டியவை என்ன வார்த்தைகள் என்பதை அறிய நவீன அகராதி தேவைப்படுகிறது. ASAK என்பதை ‘அஸக்’ என்று படிக்கக்கூடாதாம். பிறகு? அது Assalamu Alaykkum. பதிலை மனத்திற்குள் WASAM என்று சொல்வார்களா எனத் தெரியவில்லை.